Дмитриев Николай Михайлович
Дмитриев Николай Михайлович (19.12. 1917, Оренбург облусу Новоорск району, Кумак кыштагы 19. 12.1981, Саранск) Советтик Союзунун Баатыры (1941), запастагы майор (1959). Оренбург финансы техникумун (1933), Ленинград артиллериялык окуу жайын (1945) бүтүргөн. 1939-ж Советтик Армиянын катарына чакырылганга чейин, Фрунзе шаарындагы «Эт даярдоо» ишканасында башкы бухгалтер болуп иштеген. 1941-жылы 10-июлда Белоруссиядагы Борисов шаарынын жанындагы урушта душмандардын 2 танкасын талкалап, өзү оор жарадар болсо да, үчүнчү танканы кыйраткан. Бул эрдиги үчүн Кыргызстандык жоокерлердин ичинен Советтик Союзунун Баатыры наамы биринчи ыйгарылган. Согуштан кийин Саранск шаарында жашап, «Электр түзөткүч» заводунда иштеген. Саранскидеги бир көчөгө анын мемориалдык тактасы орнотулган. Ленин, Кызыл Жылдыз, «Ардак Белгиси» ордендери жана медалдар менен сыйланган. 
Инсандар

Колдонулган адабияттар
 “Кыргызстан” улуттук энциклопедиясы: 3-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2011. 784 бет, илл. ISBN 978 9967-14-074 -5